Við þurfum að vera meðvituð um þann raunveruleika að við stöndum ekki öll jafnfætis í samfélaginu og það er undir nærsamfélaginu komið að skapa öllum íbúum sómasamleg lífsskilyrði . Aldrei megum við sofna á verðinum og áætla að þau réttindi sem eru í höfn hafi komið átakalaust og séu meitluð í stein þannig að nú sé hægt að stoppa og njóta ávaxtanna . Sagan kennir okkur að á einu augnabliki getum við misst allt út úr höndunum . Það er því mikilvægt að við höfum vettvang í okkar nærsamfélagi þar sem við , sem hinsegin fólk , getum sameinast . Á millistríðsárunum stóð menningarlíf hinsegin fólks í Evrópu í miklum blóma . Engan hefði getað grunað að innan fárra ára myndi hinsegin fólk vera meðal þeirra sem fylltu fangabúðir nasista . Árið 2019 getur það samt varðað dauðadómi í einhverjum löndum að elska ranga manneskju . Þann 26. júlí síðastliðinn sáu Samtökin ‘ 78 og Hinsegin dagar sig knúin til að skora á utanríkisráðherra Íslands , Guðlaug Þór Þórðarson , og ríkisstjórnina alla að fordæma hatursáróður pólskra stjórnvalda gegn hinsegin fólki og hvetja þau til þess að hverfa frá þeirri fjandsamlegu stefnu sem þau hafa markað sér . Hinsegin fólk í Póllandi óttast raunverulega um líf sitt . Eins er uppgangur popúlisma í Bandaríkjunum og á Norðurlöndunum mikið áhyggjuefni . Það hefur í áranna rás verið staða hinsegin fólks á landsbyggðinni að gefast upp og flýja til höfuðborgarinnar . Þetta er ekkert séríslenskt fyrirbæri , svona er þetta alls staðar í heiminum . Fordómar þrífast best í fámenninu . Það er ekkert óeðlilegt við þetta , sækjast sér um líkir og hin djúpa þörf manneskjunnar til að tilheyra rekur okkur áfram . Þegar ég kom kom úr hinum svo kallaða skáp um 1995 þekkti ég ekki nokkra hinsegin manneskju . Það voru engar fyrirmyndir hér fyrir austan og þörf mín eftir samþykki og viðurkenningu rak mig eins og flest annað hinsegin fólk í borgina þar sem mér fannst ég eiga athvarf . Mannauður í öllum regnbogans litum Á Austurlandi búa rúmlega tíu þúsund einstaklingar . Oft hefur verið miðað við að 10% mannkyns sé hinsegin og því má vera ljóst að við erum stór partur af samfélaginu . Við höfum valið okkar dásamlega Austurland , hér viljum við búa . Við erum alls staðar og við erum alls konar . Við erum á öllum aldri , af öllum kynjum , kynþáttum og stéttum samfélagsins , fötluð og ófötluð . Við erum mannauður sem skiptir Austurland miklu máli . Við erum dýrmæt . Þó að internetið hafi breytt miklu er það samt raunveruleiki hinsegin fólks að það á sér ekki athvarf hér á Austurlandi og úr því viljum við bæta . Við erum hópur hinsegin fólks sem stefnir að stofnun félags , Hinsegin Austurland , um miðjan janúar . Hugmyndin er að geta boðið öllu hinsegin fólki á Austurlandi athvarf og skjól . Við viljum geta boðið upp á fræðslu , ráðgjöf og viðburði sem lúta að hinsegin málefnum . Við viljum vera sýnileg og til staðar fyrir unga sem aldna sem telja sig þurfa á okkur að halda . Ég hvet ykkur öll til að fylgjast vel með og taka vel á móti Hinsegin Austurlandi .